CELEX: E2015J0005
Language: ro
Date: 2015-12-16 00:00:00
Title: Hotărârea Curții din 16 decembrie 2015 în cauza E-5/15 – Matja Kumba T M’bye și alții/Stiftelsen Fossumkollektivet (Directiva 2003/88/CE – Timpul de lucru – Protecția securității și a sănătății lucrătorilor – Organizarea timpului de lucru – Perioadele de repaus – Timpul de lucru maxim săptămânal – Derogări de la perioadele minime de repaus – Consimțământul lucrătorilor – Prejudiciu)

5.1.2017   
            
            
               RO
            
            
               Jurnalul Oficial al Uniunii Europene
            
            
               C 2/3
            
         HOTĂRÂREA CURȚII
   din 16 decembrie 2015
   în cauza E-5/15
   Matja Kumba T M’bye și alții/Stiftelsen Fossumkollektivet
   (Directiva 2003/88/CE – Timpul de lucru – Protecția securității și a sănătății lucrătorilor – Organizarea timpului de lucru – Perioadele de repaus – Timpul de lucru maxim săptămânal – Derogări de la perioadele minime de repaus – Consimțământul lucrătorilor – Prejudiciu)
   (2017/C 2/03)
   În cauza E-5/15, Matja Kumba T M’bye și alții/Stiftelsen Fossumkollektivet – CERERE înaintată Curții, în temeiul articolului 34 din Acordul dintre statele AELS privind instituirea unei Autorități de Supraveghere și a unei Curți de Justiție, de către Curtea de Apel Eidsivating (Eidsivating lagmannsrett) privind interpretarea articolului 6 și a articolului 22 alineatul (1) literele (a) și (b) din Directiva 2003/88/CE a Parlamentului European și a Consiliului din 4 noiembrie 2003 privind anumite aspecte ale organizării timpului de lucru, Curtea, compusă din Carl Baudenbacher, președinte, Per Christiansen și Páll Hreinsson (judecător-raportor), judecători, a pronunțat, la 16 decembrie 2015, hotărârea al cărei dispozitiv prevede următoarele:
   
               1.
            
            
               Un timp de lucru care echivalează cu o medie de 84 de ore pe săptămână în cadrul unui aranjament de acordare de asistență în regim de coabitare este compatibil cu articolul 6 din Directiva 2003/88/CE, în situațiile reglementate de articolul 22 alineatul (1) litera (a), cu condiția ca lucrătorul să își fi dat acordul în mod explicit, liber și individual să efectueze o asemenea muncă și ca principiile generale de protecție a securității și sănătății lucrătorilor să fie respectate. Acest lucru înseamnă că, în cazul în care un stat din SEE face uz de opțiunea prevăzută la articolul 22 alineatul (1) din directivă, legiuitorul național trebuie să ia în considerare bunăstarea fizică și mentală a lucrătorilor. Cu toate acestea, un astfel de aranjament privind timpul de lucru este compatibil cu articolele 3 și 5 din directivă în cazul în care sunt îndeplinite condițiile de aplicare a derogării prevăzute la articolul 17 alineatul (2), coroborat cu articolul 17 alineatul (3) litera (c) punctul (i).
            
         
               2.
            
            
               O dispoziție de drept național, potrivit căreia consimțământul lucrătorului de a lucra mai mult de 60 de ore pe săptămână în cadrul unui aranjament de acordare de asistență în regim de coabitare nu poate fi revocat, este compatibilă cu articolele 6 și 22 din directivă, cu condiția ca principiile generale de protecție a securității și sănătății lucrătorilor să fie respectate.
            
         
               3.
            
            
               În urma refuzului lucrătorului de a accepta un timp de lucru de mai mult de 48 de ore într-o perioadă de șapte zile, preavizul de concediere și oferta de reangajare cu termeni contractuali noi nu trebuie să fie considerate a fi un prejudiciu în sensul articolului 22 alineatul (1) litera (b) din directivă în cazul în care încetarea raporturilor de muncă se bazează pe motive care sunt complet independente de refuzul lucrătorului de a accepta efectuarea unei astfel de munci suplimentare.